राजस्थान में अरावली पर्वतमाला का अवैध खनन और ऐतिहासिक धरोहरों के आस पास की जमीन पर अवैध स्वामित्व जैसी घटनाएँ भी चिंता का विषय हैं। कई ऐतिहासिक स्थान हरियाली के अभाव बीहड़ स्थानों में तब्दील हो गए हैं और अनेक अपराधों की शरणस्थली बन गए हैं। पेड़- पौधों की अवैध कटाई प्रतापगढ़ जैसै हरे भरे जिले को भारी नुकसान पहुँचा रही है। पेड़ो की इस अवैध कटाई के चलते जहां शहरों में पेड़-पौधे कम हो रहे हैं वहीं जंगल भी घट रहे हैं और स्वास्थ्यपरक वातावरण का भी ह्रास हो रहा है । आज दरकार है सरकार और आम जनता दोनों को अपने दायित्व बोध के प्रति सजग होने की और अवैध कटाई पर रोक लगाकर पेड़-पौधों के संरक्षण की महती अन्यथा प्रदेश के सांस्कृतिक और ऐतिहासिक पर्यावरण पर भी इसका विपरित प्रभाव पड़ेगा। आज प्रदेश में जयपुर, जैसलमैर और उदयपुर जिलों में अनेक पर्यटक आते हैं । इसी तर्ज पर अगर हर जिले मुख्यालय और उसकी धरोहरों की और ध्यान देते हुए यदि ठीक तरह से कार्य योजना बना कर ऐतिहासिक स्थलों को सहेजने का प्रयास किया जाए तो इन पर्यटकों को अनेक अन्य जिले के पर्यटन स्थलों की ओर भी आकर्षित किया जा सकता है। इसके लिए जिला मुख्यालयों पर पर्यटन सूचना केन्द्र बनाए जाने की ज़रूरत हैं। वहीं पर्यटकों के आने-जाने के लिए सड़क मार्गों को दुरूस्त करने और हर जिले को रेल मार्ग से जोड़ने की आवश्यकता है। राजस्थान के कई जिले पारिस्थतिकी पर्यटन केन्द्रित जिले हैं । वर्तमान में इन इको ट्युरिज्म सेंटर के प्रति भी लोगों का रूझान और जागरूकता कम है। अतः आवश्यकता है कि पारिस्थतिकी पर्यटन को बढ़ावा देने के लिए घनी वादियों, जंगलों ,सघन पेड़ों और शहरों से दूर वनों में पारिस्थतिकी केन्द्र बनाए जाए जिससे लोगों में इनके प्रति जागरूकता पैदा हो। साथ ही इनका व्यापक स्तर पर प्रचार-प्रसार भी किया जाना आवश्यक है क्योंकि परिचय के अभाव में लोग यहां नहीं आते हैं जबकि यहां आकर प्रकृति के अद्भुत सौन्दर्य का आनंद लिया जा सकता है।